Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 536/13/5507	Námestovo, 4.12.2013
EEČ : 2-41-213-2013

U Z N E S E N I E

Trestná vec:	obvinený XXXXX  
Prečin:	Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Námestovo
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zatajenia veci podľa § 236 ods. 1 Trestného zákona na tom skutkovom základe, že dňa 22.08.2013 v čase okolo 17.00 hod. v XXXXX na XXXXX za obchodným domom Biely dom za prvou garážou na zemi našiel a zobral bankovku s nominálnou hodnotou 500,- € za účelom ponechať si ju bez súhlasu majiteľa, ktorú následne minul pre vlastnú potrebu, čím majiteľke XXXXX, nar. XXXXX, trvale bytom XXXXX, XXXXX spôsobil škodu vo výške 500,- €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
15 mesiacov
Podľa § 216 odsek 3 Trestného poriadku sa obvinenému XXXXX ukladá povinnosť nahradiť škodu poškodenej v sume 500,- € v priebehu skúšobnej doby

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka OO PZ XXXXX pod sp. zn. ČVS:ORP-783/TV-DK-2013 zo dňa 30.08.2013 bolo podľa § 206 ods. 1 Trestného poriadku vznesené obvinenie XXXXX, pre prečin zatajenia veci podľa § 236 ods. 1 Trestného zákona, na tom skutkovom základe ako je uvedené vo výrokovej časti predmetného uznesenia.

V zmysle § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak:
 a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a  
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

V rámci prípravného konania sa obvinený XXXXX k spáchanému činu priznal, uviedol, že si je vedomý protiprávneho konania a vyjadril ľútosť nad svojim konaním. Zároveň dal súhlas na podmienečné  zastavenie trestného stíhania. 

Pokiaľ ide o náhradu škody, tak obvinený XXXXX poškodenej XXXXX škodu vo výške 500,-€  z časti (v sume 200,- €) uhradil, čo potvrdila aj samotná poškodená, zvyšok uhradí v splátkach najneskôr do konca januára 2014. 

Obvinený sa dopustil prečinu zatajenia veci podľa § 236 ods. 1 Trestného zákona, za ktorý možno uložiť trest odňatia slobody vo výmere až 1 rok, t.j. horná hranica trestu odňatia slobody neprevyšuje sadzbu uvedenú v § 216 ods. 1 Trestného poriadku.

Obvinený XXXXX je nezamestnaný, bez stáleho príjmu. Pre priestupok bol riešený 6 x, z toho 4 x pre priestupok proti majetku. V registri trestov nemá záznam.

Vzhľadom na doterajší život obvineného XXXXX, ako i s poukazom na to, že sú splnené podmienky pre podmienečné zastavenie trestného stíhania v zmysle § 216 ods. 1 Trestného poriadku, možno považovať rozhodnutie o podmienečnom zastavení trestného stíhania obvineného za dostačujúce. 

Ďalej poukazujem na ustanovenie § 216 ods. 2 Trestného poriadku, podľa ktorého v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

V zmysle § 216 ods. 2 Trestného poriadku bola obvinenému XXXXX určená skúšobná doba v trvaní 15 (pätnásť) mesiacov, ktorá začína právoplatnosťou uznesenia o podmienečnom zastavení trestného stíhania. 

Poučenie:
Proti tomuto uzneseniu môže obvinený a poškodený podať sťažnosť do 3 dní odo dňa jeho oznámenia cestou Okresnej prokuratúry Námestovo na Krajskú prokuratúru Žilina. Sťažnosť má odkladný účinok.

JUDr. Michal Mravec
prokurátor